Loys, par la grâce de Dieu, roy de France, savoir faisons à tous présens et advenir: que nous inclinans à la supplication et requeste de noz chiers et bien amez le Mayeur, eschevins et commune de notre ville de Beaune, à iceulx supplians, avons leurs libertez, franchises et immunités, chartres, previleiges et confirmacions d’icelles à eulx données et ouctroyées tant par noz prédécesseurs Roys de France que par les feuz Ducz de Bourgoingne, ainsi qu’elles sont escriptes, confermées, louhées, rattiffiées et approuvées, et par ces présentes, de notre certaine science, grâce espécial, plaine puissance et auctorité royal, confermons, louons, ratiffions et approuvons pour en joïr par eulx et leurs successeurs, ainsi qu’ilz et leurs prédécesseurs ont accoustumé de tout temps et d’ancienneté. Promectans leur entretenir et faire entretenir, garder et observer sans enfraindre. Et affin que ce soit chose ferme et estable à tousjours, nous avons fait mettre notre scel à ces dites présentes, sauf en autres choses notre droit et l’autruy en toutes. Donné à Therouennes, le XXIIIe jour d’aoust, l’an de grâce mil quatre cens soixante dix sept, et de notre règne le dix septiesme. § Par le Roy, l’arcevesque de Vienne et autres présens. § PETIT. Visa. Contentor. DE VILLECHARTRE.